't Dörp Rozenbrug besleit laank neet 't gans eiland Rozenburg. De res weurt in beslaag genome door de have-districte Botlek en Europoort. 't eiland Rozenburg oontstoont in de zestiende iew door bedieking vaan zandplaote bij de moond vaan de Maos. Op 't eiland oontwikkelde ziech twie dörper: Blankenburg en Rozenburg. In 't begin vaan de jaore viefteg begós me Botlek aon te lègke; vaanaof 1957 volgde Europoort. Heiveur woorte versjèllende haves oet 't eiland gegraove, kaom 't Calandkanaal door 't eiland te ligke, mós Blankenburg gesloop weure en mós 't natuurrizzervaot De Beer verdwijne. Rozenburg leet me stoon; me bouwde dit oet tot 'n woenplaots veur havearbeiders. In inkel jaore steeg 't aontal inwoeners nao mie es tiendoezend. Per 18 miert 2010 is de gemeinte Rozenburg opgeheve en es deilgemeinte touwgeveug aon Rotterdam.